Danmarks bedste landbrugsmaskinmekaniker 2016 blev lørdag fundet i Aars. Finalen i konkurrencen, hvor fire lærlinge dystede i flere forskellige opgaver, blev afholdt hos Erhvervsskolerne Aars, og det var 20-årige Frederik Jørgensen, der selv er elev på Erhvervsskolerne Aars, der vandt titlen og den flotte statuette, der er prydet med en gylden traktor på toppen. I ekspertpanelets vurdering lød det om Frederik Jørgensens præstation i finalen, at han var "rolig, målrettet, struktureret og god til både samarbejde og diagnoseværktøjer." - Det er et stort skulderklap, og det har været en drøm, siden jeg startede på uddannelsen. Jeg har jo gået og joket med, at jeg gerne en dag ville vinde konkurrencen, siger Frederik Jørgensen til Landbrugsavisen.dk og erklærer at han nok ikke slipper for at give en omgang øl lørdag aften, når titlen skal fejres.

Referat:
Elev fra Erhvervsskolerne Aars vandt lørdag titlen som Danmarks Bedste Lærling 2016.